Története első hivatalos mérkőzését Magyarország ellen játszotta. Az 1991-es női labdarúgó-világbajnokság selejtezőiben még nem indult, ám az 1991-es női labdarúgó-Európa-bajnokság selejtezőiben már szerepelt, ám nem jutott ki a tornára. Az 1993-as női labdarúgó-Európa-bajnokság selejtezőiben a csoportból Magyarországot és Bulgáriát megelőzve bejutott az oda-visszavágós rendszerű negyeddöntőbe. Ott 1992. október 11-én Németországtól hazai pályán Moszkvában 7–0-s vereséget szenvedett, ami eddigi történetének az egyik legnagyobb arányú veresége (a másikat az USA női labdarúgó-válogatottól szenvedte el 1996. január 13-án, amikor 8–1 arányban maradt alul). A november 13-i visszavágón 0–0-s döntetlen született, így 7–0-s összesítéssel esett ki a tornáról. 1994-ben Oleg Lapsin szövetségi kapitány helyét Jurij Bisztrickij vette át a kispadon.